DOI: 10.14457/tu.the.2015.479
title: โฆษกของหน่วยงานความมั่นคงทางทหาร: บทบาทหน้าที่ กระบวนการทำงาน และความน่าเชื่อถือในทัศนะ ของผู้สื่อข่าวและประชาชน

description: การศึกษาวิจัยเรื่อง “โฆษกของหน่วยงานความมั่นคงทางทหาร : บทบาทหน้าที่กระบวนการทำงาน และความน่าเชื่อถือในทัศนะของผู้สื่อข่าวและประชาชน” มีวัตถุประสงค์เพื่อศึกษาบทบาทหน้าที่ กระบวนการทำงานของโฆษกหน่วยงานความมั่นคงทางทหาร ความน่าเชื่อถือที่คาดหวังต่อโฆษกหน่วยงานความมั่นคงทางทหาร และความน่าเชื่อถือในปัจจุบันต่อโฆษกหน่วยงานความมั่นคงทางทหารในทัศนะของผู้สื่อข่าวและประชาชน โดยในการวิจัยครั้งนี้ใช้ระเบียบวิธีการวิจัยแบบผสม (Mixed Method) ได้แก่ การวิจัยเชิงคุณภาพ (Qualitative Research) โดยศึกษาจากเอกสารที่เกี่ยวข้อง และสัมภาษณ์เชิงลึก (In-Depth Interview) โฆษกของหน่วยงานความมั่นคงทางทหาร และการวิจัยเชิงปริมาณ (Quantitative Research) ซึ่งใช้วิธีการวิจัยเชิงสำรวจ (Survey Research) โดยเก็บข้อมูล ณ ช่วงเวลาใดเวลาหนึ่งเพียงครั้งเดียว (Cross-sectional study)ผลการศึกษาพบว่า บทบาทหน้าที่ที่ถูกกำหนดขึ้นจากมติคณะรัฐมนตรี ในระดับตัวแทนของรัฐบาล คือ เป็นผู้ให้ข่าว และทำหน้าที่จัดการวิเคราะห์และผู้ให้ข่าวแทน รวมทั้งติดต่อประสานงานกันในหน่วยงานรัฐบาล และมีบทบาทในการสร้างความรับรู้ความเข้าต่อประชาชน ผ่านสื่อมวลชน และผ่านช่องทางการสื่อสารทุกรูปแบบ เพื่อให้เข้าใจการทำงานของหน่วยงานความมั่นคงทางทหาร เข้าใจนโยบายการทำงานเพื่อสามารถและขับเคลื่อนนโยบายให้มีประสิทธิภาพ ซึ่งยึดการปฏิบัติตามแบบธรรมเนียม ระเบียบ ข้อบังคับของทหาร ภายใต้การป้องกันภัยคุกคามทางความมั่นคง ที่สำคัญต้องทำหน้าที่ในการตอบคำถามจากผู้สื่อข่าวและตอบประเด็นที่เป็นกระแสสังคมแทนของผู้บัญชาการเหนือตน เพื่อสร้างการรับรู้ความเข้าใจให้แก่ประชาชน ด้านกระบวนการทำงาน มีกระบวนการทำงานออกเป็น 2 ส่วน คือ กระบวนการทำงานประชาสัมพันธ์ในเชิงรุก เช่น การประชาสัมพันธ์เพื่อสร้างความรับรู้ ความเข้าใจ ปรับเปลี่ยนทัศนคติ และกระบวนการประชาสัมพันธ์ในเชิงรับ เช่น ในการตอบคำถามต่อสื่อมวลชนและประเด็นกระแสสังคมในส่วนของความน่าเชื่อถือในทัศนะของผู้สื่อข่าวและประชาชน พบว่า กลุ่มตัวอย่างผู้สื่อข่าว ผู้ที่ตอบแบบสอบถามจำนวน 23 คน ส่วนใหญ่เป็นเพศชาย มีอายุ 30-39 ปี โดยมีอายุในการทำงานเป็นผู้สื่อข่าว มากกว่า 5 ปี และจบการศึกษาจากสาขาวิชานิเทศศาสตร์/วารสารศาสตร์ หรือสื่อสารมวลชน ซึ่งส่วนใหญ่เคยรับฟังแถลงข่าว หรือเคยไปสัมภาษณ์โฆษกกองทัพบก/คณะรักษาความสงบแห่งชาติ (พันเอก วินธัย สุวารี) ด้านกลุ่มตัวอย่างประชาชน ผู้ที่ตอบแบบสอบถามจำนวน 400 คน กลุ่มตัวอย่างส่วนใหญ่เป็นเพศชาย มีอายุ 30-39 ปี มีระดับการศึกษาระดับปริญญาตรีหรือเทียบเท่า โดยมีอาชีพข้าราชการ/ พนักงานของรัฐ และรายได้ต่อเดือน 10,001-30,000 บาท ซึ่งกลุ่มตัวอย่างส่วนใหญ่เคยรับฟังการแถลงข่าวการประชาสัมพันธ์ผ่านสื่อต่างๆ  ของโฆษกกองทัพบก/คณะรักษาความสงบแห่งชาติ (พันเอก วินธัย สุวารี) ทั้งนี้ มีความน่าเชื่อถือที่คาดหวังต่อโฆษกหน่วยงานความมั่นคงทางทหารในทัศนะของผู้สื่อข่าวและประชาชน พบว่า กลุ่มตัวอย่างผู้สื่อข่าวและประชาชนมีความน่าเชื่อถือที่คาดหวังต่อโฆษกหน่วยงานความมั่นคงทางทหารระดับมาก โดยมีความคาดหวังในคุณลักษณะมีความสุภาพและความเป็นมิตรมากที่สุด นอกจากนี้มีความน่าเชื่อถือในปัจจุบันต่อโฆษกหน่วยงานความมั่นคงทางทหารในทัศนะของผู้สื่อข่าวและประชาชน โดยโฆษกกระทรวงกลาโหม (พลตรี คงชีพ ตันตระวาณิชย์) กลุ่มตัวอย่างผู้สื่อข่าวและประชาชนมีความน่าเชื่อถือในปัจจุบันต่อโฆษกกระทรวงกลาโหม ระดับมาก และ ระดับมากที่สุด โฆษกกองทัพบก/คณะรักษา ความสงบแห่งชาติ (พันเอก วินธัย สุวารี) ในทัศนะของผู้สื่อข่าวและประชาชน พบว่า กลุ่มตัวอย่างผู้สื่อข่าวและประชาชนมีความน่าเชื่อถือในปัจจุบันต่อโฆษกกองทัพบก/คณะรักษาความสงบแห่งชาติ ระดับมาก โฆษกกองทัพเรือ (พลเรือโท จุมพล ลุมพิกานนท์) ในทัศนะของผู้สื่อข่าวและประชาชน พบว่า กลุ่มตัวอย่างผู้สื่อข่าวและประชาชนมีความน่าเชื่อถือในปัจจุบันต่อโฆษกกองทัพเรือโดยภาพรวมเฉลี่ย ระดับมากที่สุด และโฆษกกองทัพอากาศ (พลอากาศตรี พงษ์ศักดิ์ เสมาชัย) ในทัศนะของผู้สื่อข่าวและประชาชน พบว่า กลุ่มตัวอย่างผู้สื่อข่าวและประชาชนมีความน่าเชื่อถือในปัจจุบันต่อโฆษกกองทัพอากาศ ระดับมากที่สุดทั้งนี้ ผู้สื่อข่าวและประชาชนมีความน่าเชื่อถือที่คาดหวังต่อโฆษกหน่วยงานความมั่นคง ทางทหารไม่แตกต่างกัน ประเด็นต่อมาผู้สื่อข่าวและประชาชนมีความน่าเชื่อถือในปัจจุบันต่อโฆษกหน่วยงานความมั่นคงทางทหารไม่แตกต่างกัน โดยในประเด็นกลุ่มผู้สื่อข่าวมีความน่าเชื่อถือที่คาดหวังกับความน่าเชื่อถือในปัจจุบันต่อโฆษกหน่วยงานความมั่นคงทางทหารไม่แตกต่างกัน ยกเว้นโฆษกกองทัพบก/คณะรักษาความสงบแห่งชาติ (พันเอกวินธัย สุวารี) แตกต่างกัน และในประเด็นต่อมากลุ่มประชาชนมีความน่าเชื่อถือที่คาดหวังกับความน่าเชื่อถือในปัจจุบันต่อโฆษกหน่วยงานความมั่นคงทางทหารไม่แตกต่างกัน ยกเว้นโฆษกกองทัพบก/คณะรักษาความสงบแห่งชาติ (พันเอกวินธัย สุวารี) แตกต่างกัน ซึ่งโดยรวมโฆษกหน่วยงานความมั่นคงทางทหารได้รับความน่าเชื่อถือในปัจจุบันในระดับมาก และไม่แตกต่างจากความคาดหวังที่ผู้สื่อข่าวและประชาชนแสดงทัศนะไว้